ജോണ്സന്റെ കെണിയില് വീഴാത്ത പന്നികളില്ല ! കോഴിക്കോട്: കൃഷി നശിപ്പിക്കാനെത്തുന്ന കാട്ടുപന്നികളെ പിടികൂടാന് കര്ഷകര് പഠിച്ച പണി പതിനെട്ടും പയറ്റിയിട്ടും തോറ്റ കഥയെ നാളിതുവരെ കേട്ടിട്ടുളളു. എന്നാല് ജോണ്സന്റെ കെണിയില് വീണാല് പിന്നെയൊരു പന്നിയും രക്ഷപ്പെടില്ല. അതാണ് ജോണ്സണ് മാജിക്. ഇനിയെന്താണ് ഈ അത്ഭുത കെണിയെന്ന് നോക്കാം. സോളാറില് പ്രവര്ത്തിക്കുന്നതാണ് പെരുവണ്ണാമുഴി സ്വദേശിയായ ജോണ്സന്റെ പന്നിക്കെണി. സാധാരണ സോളാര് ഇന്വെര്ട്ടറിലെ സര്ക്യൂട്ടിലും മറ്റും കാര്യമായ മാറ്റം വരുത്തിയാണ് സോളാര് കെണി തയ്യാറാക്കുന്നത്. ഉയര്ന്ന വോള്ട്ടേജ് ചുരുങ്ങിയ സമയം മാത്രം പ്രവഹിപ്പിക്കും വിധമാണ് ഇതിന്റെ പ്രവര്ത്തനം. സോളാര് ഊര്ജം ഉപയോഗിച്ചാണ് കെണിയുടെ ബാറ്ററി ചാര്ജാവുന്നത്. രാത്രിയില് കാട്ടുപന്നി വരുന്ന വഴിയില് സോളാര് കെണി ഘടിപ്പിക്കും. കെണിയില് തട്ടുന്നതോടെ ഷോക്കേല്ക്കുന്ന പന്നികള് പെട്ടെന്ന് ചാവുകയും ചെയ്യും. മനുഷ്യര്ക്ക് ഷോക്കേല്ക്കില്ല എന്നതാണ് കെണിയുടെ സവിശേഷത. ആദ്യ നിര്മ്മാണത്തില് 50,000 രൂപ ചെലവായെങ്കിലും കൂടുതല് എണ്ണം നിര്മ്മിക്കുമ്ബോള് 10,000 രൂപ മതിയാവുമെന്നാണ് ജേണ്സണ് പറയുന്നത്. എല്ഇഡി ബള്ബുകളിലൂടെ വിസ്മയമൊരുക്കിയ ഭിന്നശേഷിക്കാരനായ ജോണ്സന് സെപ്തംബര് 17നാണ് കാട്ടുപന്നികളെ പിടികൂടുന്നതിന് ഹൈക്കോടതിയില് നിന്ന് അനുമതി ലഭിച്ചത്. ഉടനെ കെണിയൊരുക്കാനുളള ശ്രമവും തുടങ്ങി. സോളാര് പാനല് ഉപയോഗിച്ച് കെണിയൊരുക്കുന്നതാണ് ഫലപ്രദമെന്ന് കണ്ടതോടെ അതിലേക്ക് തിരിഞ്ഞു. കെണിവെച്ച രാത്രി തന്നെ പന്നി കുടുങ്ങുകയും ചെയ്തു. പെരുവണ്ണാമുഴിയിലെ കുടുംബ വീടിനോട് ചേര്ന്ന കൃഷിയിടത്തില് പന്നിശല്യം രൂക്ഷമായപ്പോഴാണ് കര്ഷകര്ക്കൊപ്പം ജോണ്സണും ഹൈക്കോടതിയെ സമീപിച്ചത്. പന്നിയെ കൊല്ലാന് കോടതി അനുമതി നല്കിയ ജില്ലയിലെ 12 പേരില് ജോണ്സണുമുണ്ടായിരുന്നു. കാട്ടുപന്നിയെ കൊല്ലാന് കോടതി അനുവദിച്ചവര്ക്ക് സോളാര് കെണി നിര്മ്മിച്ച് നല്കാനുളള ഒരുക്കത്തിലാണ് ജോണ്സണ്. മൂന്നാം വയസില് പോളിയോ ബാധിതനായി ചലനശേഷി നഷ്ടമായതാണ്. എന്നാല് തളര്ന്നിരിക്കാന് ജോണ്സണ് തയ്യാറായില്ല. ഇലക്ട്രോണിക്സില് പല പരീക്ഷണങ്ങളും നടത്തി. ഒടുവില് എല്ഇഡി ബള്ബുകളുടെ നിര്മ്മാണത്തിലെത്തി. ഇപ്പോള് 49 കാരനായ ജോണ്സന്റെ ജീവിതത്തിന് വെളിച്ചം പകരുന്നതും ഈ എല്ഇഡികള് തന്നെ.